SA Hunters - SA Jagters - Inyathipark Nuus Augustus 2020
Soos ek verlede maand onderneem het gaan ons nuwe en belangrike inligting en boodskappe eerste in die nuusbrief plaas en dan die herhalende inligting verder aan.
Na die Polisie se sukses met hulle Appèl-aansoek teen GOSA se interdik is hulle redelik stert in die lug en ons kan verwag dat hulle een of ander tyd SA Jagters se 2009 interdik wat die ou groen lisensies geldig hou, sal aanval.
Verskeie verenigings het in die laaste week of twee standpunte hieroor ingeneem. Alhoewel dit in hierdie standpunte mag voorkom of daar feitelike inligting hieroor beskikbaar is het SA Jagters geen feitelike bewys dat die Polisie inderdaad opdrag gegee het dat hierdie werk moet begin nie. Dit sou egter nie vreemd wees indien dit wel die geval sou wees nie.
Die Raad van SA Jagters sal by die September vergadering aandag gee aan hierdie saak maar intussen ons aanvaar dat ou groen lisensies een of ander tyd hulle geldigheid sal verloor.
Ons advies is dat lede nou reeds die proses moet begin om aansoek te doen vir herlisensiëring van wapens waarvoor hulle nog `n geldige ou groen lisensie besit. Onthou u moet bevoeg verklaar word om enige lisensiëring te doen en ons raai aan dat u solank hierdie proses in plek begin kry.
Sodra daar enigsins meer sekerheid is oor die ou groen lisensies sal ons lede definitief in kennis stel. Intussen is hierdie lisensies steeds geldig en is lede wettig in besit van die wapen indien hulle nooit voorheen vir die betrokke wapen aansoek gedoen het vir `n nuwe wit lisensie nie.
Die eerste maand van die nuwe amnestietydperk wat van 1 Augustus 2020 tot en met 31 Januarie 2021 duur is reeds verby. Ons sou graag wou verneem hoeveel wapens gedurende hierdie tyd ingehandig is.
Daar is geen twyfel nie dat die bedoeling van die Minister van Polisie is dat die fokus van hierdie amnestie is om die wapens waarvan die lisensies reeds verval het ingehandig te kry. Om hierdie teiken te haal moet daar minstens 2 840 wapens ingehandig word op elke werksdag in hierdie ses maande tydperk. Ek twyfel of dit gaan gebeur, maar laat die tyd ons leer.
Ons kry redelike gunstige berigte van individue wat in die vorige amnestietydperk wel wapens ingehandig het en aansoek gedoen het vir nuwe lisensies wat wel uitgereik word.
Derhalwe is ons advies dat indien u enige wapens onwettig in u besit het, of `n wapen in u besit het waarvan die lisensie reeds verval het en nie betyds aansoek gedoen is vir die hernuwing nie, om die wapen onder die amnestie in te handig en aansoek te doen vir `n nuwe lisensie vir die wapen.
U sal binne 14 dae moet aansoek doen vir `n nuwe lisensie vir die wapen wat u ingehandig het.
Al ons nasionale skietkompetisies vir die jaar is gekanselleer. Daar is so 24 takke wat weer begin het om takskietdae aan te bied volgens die protokol soos ons verskaf het. Geniet die skiet waar u dit kan doen maar beskerm uself teen Covid-19. Indien u takbestuur besluit het om nog nie skietdae te hervat nie, is die besluit sekerlik met baie goeie rede geneem.
Die geproklameerde jagseisoen in meeste provinsies is reeds verby. Dit is slegs van toepassing op eiendomme wat nie oor vrystelling/voldoende omheining beskik nie. Plase met vrystelling/voldoende omheining, mag alle spesies op hul permit gelys regdeur die jaar jag.
In ons vergadering met Minister Creecy is die verlenging van die jagseisoen geopper. Twee alternatiewe is aan die provinsiale omgewingsowerhede voorgehou. Die eerste sou wees om nuwe jagproklamasies uit te reik om die jagseisoen te verleng. Die tweede opsie is om spesiale permitaansoeke per aansoek toe te ken.
Die terugvoer van die meeste provinsies is dat hul individuele aansoeke sal aanvaar bloot omdat die proses om `n jagproklamasie uit te reik eenvoudig net te lank neem. Grondeienaars wat dus nie beskik oor vrystelling/voldoende omheining nie wat nog die behoefte het om verder te laat jag, kan by hul plaaslike kantoor van omgewingsake vir permitte aansoek doen.
Weens die Covid-19 pandemie sal daar vanjaar nie spesifieke toekennings gemaak word vir enige trofeë wat normaalweg sou kwalifiseer nie. Ons moedig lede aan om wel hul trofeë wat kwalifiseer by hul plaaslike tak te laat meet en in die trofeeregister te laat opneem. Die inskrywings sal oorgedra word na 2021.
Lede word herinner om `n volledige jagverslag op hul aanlyn profiel te voltooi vir erkenning om toegewyde status te behou.
Loodvergiftiging en Wildlewe
Daar is wêreldwyd druk om die gebruik van alle lood te staak. Een van die erkende gebruike van lood is in jagammunisie. Die Departement vir die Omgewing, Bosbou en Visserye het 'n taakspan saamgestel om die impak van die gebruik van lood op wildlewe te ondersoek en aanbevelings aan die regering te doen.
SA Jagters is verteenwoordig op hierdie loodtaakspan. Net soos verskeie ander gebruike is lood in ammunisie wat gebruik word in jag, wildbestuur, oesoperasies en plaagdierbeheer geïdentifiseer as van die moontlike bronne van lood wat `n impak op wildlewe kan hê. Beide die Bestuurder Jagsake en die Bestuurder Bewaring verteenwoordig SA Jagters in hierdie taakspan.
Lizanne Nel, die Bestuurder Bewaring, het deelgeneem aan `n paneelbespreking oor die impak van lood op aasvoëls, absorpsie en gesondheidsrisiko's van lood vir mense en diere, en die vergiftiging in krokodille. Die werk van SA Jagters in die verband is onder andere bespreek. Lede kan gerus na die YouTube video hier gaan kyk of op SA Jagters se bewaringsblad op Facebook.
Lede word versoek om nie enige karkasse van diere wat met loodammunisie geskiet is, ingesluit die binnegoed, in die veld te los nie maar dit liewer te verwyder en te begrawe waar roofdiere nie toegang daartoe kan kry nie.
As deel van die Afrika Leeubiodiversiteitsbestuursplan, is die Suid Afrikaanse Leeuwerkgroep gestig wat verskillende rolspelers in die wildbedryf verteenwoordig. Lizanne Nel verteenwoordig SA Jagters op die werkgroep. Ons wilde leeus en bestuurde leeubevolkings is gesond en in die IUCN se least concerned kategorie. Volgens die Non-detriment Finding – `n CITES-vereiste vir handel in wilde leeus en leeuprodukte – het jag geen nadelige impak op die bewaringstatus van leeus in die land nie. Die grootste beperkende faktor is beperkte beskikbare natuurlike habitat.
Die werkgroep is ingelig oor `n studie wat bepaal of kampgeteelde leeus `n bydrae tot die bewaring van wilde leeus kan maak. Die studie is nog nie voltooi nie. `n Kommunikasiestrategie geniet ook tans aandag sodat lede van die publiek en belanghebbendes in die toekoms beter ingelig kan word oor die stand van bewaring van Suid-Afrika se leeubevolking en die implikasies van handel in onder andere leeubene.
Die Parlementêre Portefeuljekomitee vir Omgewingsake het versoek dat Omgewingsake besin oor die toekoms van kampgeteelde leeus insluitende leeubeenhandel. Die uitvoerkwota vir leeubene is tans opgeskort totdat die minister se hoëvlakpaneel aanbevelings aan die regering kan maak oor die bewaring en benutting van leeus, renosters, olifante en luiperds. Die Bestuurder Bewaring dien ook op hierdie paneel.
Ons VP Bewaring maak `n baie interessante vergelyking oor die verspreiding van leeus teenoor blouwildebeeste en dui aan dat die kommersiële waarde van wildspesies en die vermoë om die waarde deur jag te benut bepaal tot watter mate die verspreiding toeneem en vergroot word. U kan die vergelyking hier kry.
Ons het lede reeds ingelig dat SA Jagters se twee tydskrifte voortaan slegs agt uitgawes per jaar sal publiseer. Ons ervaar dat lede in stedelike gebiede die handaflewering van tydskrifte meer betroubaar ervaar as aflewering deur die Poskantoor.
Komplimente vir SA Jagters
Van tyd tot tyd gebeur dit dat ons boodskappe kry oor die gedrag van lede van SA Jagters. Dit is `n wonderlike ervaring om `n ervare beroepsjagter se boodskap te ontvang:
Baie dankie aan ons lede wat sulke gedrag openbaar.
Toegewyde Status 2020
Ons kry steeds navrae oor die handhawing van toegewyde status ten spyte van aankondigings dat die Raad van SA besluit het om alle lede se status vir 2020 onveranderd te hou.
Lede se toegewyde Jagter- en Sportskutstatus vir 2020 word behou selfs al het hulle nie aktiwiteite registreer nie. Weens Covid-19 beperkings kon lede nie aan enige aktiwiteite deelneem nie.
Kliek hier om MyBonus in kennis te stel van u nuwe Toyota aankope en die proses te begin om u punte te eis, of skakel 012 843 5660 en vra vir Chene Fourie of Charlotte Prinsloo.
Humansdorp Koöperasie bied vir Augustus die volgende aan: Alle Redding Herlaaitoerusting teen 10% plus 5% = 15% korting. Onthou asseblief om wanneer u die bestelling plaas aan te dui dat u `n lid van SA Jagters is.
Aangesien ons nie nou die jaggeleentheid kan benut nie het Archers Rock Safari's ingestem om hierdie geleentheid uit te stel na volgende jaar. Diegene wat reeds `n kaartjie gekoop het, sal nie die kans verbeur nie. Vir die res, is hier nou weer `n geleentheid om deel te neem. Lees meer hier oor Archers Rock Safari's se jaggeleentheid. By voorbaat dankie aan Archers Rock wat reeds aangedui het dat ons die jaggeleentheid na volgende jaar kan aanskuif. Met die sluit van alle jag vir alle praktiese doeleindes op 28 Julie sou ons in elk geval nie nou die geleentheid kon gebruik nie.
Die gedenkboek is nou beskikbaar . Dit is voorwaar `n uitstekende publikasie.
Junlie maand se finaliste is hier op on webwerf. Kyk ok uit vir Augustuse se finaliste wat kort na die einde van die maand geplaas sal word.